*Likumprojekts*

**Grozījumi likumā „Par aviāciju”**

Izdarīt likumā „Par aviāciju” (Latvijas Republikas Saeimas un Ministru Kabineta Ziņotājs, 1994, 22.nr.; 1997, 13., 23.nr.; 1998, 15., 23.nr.; 1999, 23.nr.; 2002, 12.nr.; 2003, 15.nr.; 2004, 7., 10., 20.nr.; 2005, 10., 15.nr.; 2006, 1., 12., 24.nr.; 2007, 10., 14.nr.; 2008, 9.nr.; 2009, 6., 17.nr.; Latvijas Vēstnesis, 2009, 196.nr.; 2010, 166.nr.; 2011, 99.nr.; 2013, 69.nr.; 2014, 70, 204.nr.; 2016, 123.nr.) šādus grozījumus:

1. 6.pantā:

izteikt otrās daļas 4.punktu šādā redakcijā:

“4) veic administratīvo pārkāpumu procesu par pārkāpumiem civilās aviācijas jomā;”

izteikt septītās daļas 2.punktu šādā redakcijā:

“2) veic administratīvo pārkāpumu procesu savas kompetences ietvaros par pārkāpumiem civilās aviācijas jomā”.

1. Izteikt 6.2 panta pirmās daļas 3.punktu šādā redakcijā:

„3) veikt administratīvo pārkāpumu procesu un savas kompetences ietvaros pieņemt lēmumu par tiesiskā pienākuma uzlikšanu;”.

3. Aizstāt 41.panta nosaukumā un otrajā daļā vārdu “būvniecības” (attiecīgā locījumā) ar vārdu “būvēšanas” (attiecīgā locījumā).

4. Aizstāt 113.2 un 113.3panta nosaukumā vārdu “būvniecības” ar vārdu “būvēšanas”.

5. Papildināt likumu ar divpadsmito nodaļu šādā redakcijā:

**“Divpadsmitā nodaļa**

**ADMINISTRATĪVĀ ATBILDĪBA CIVILĀS UN MILITĀRĀS**

**AVIĀCIJAS JOMĀ UN KOMPETENCE SODU PIEMĒROŠANĀ**

**118.pants. Administratīvā atbildība gaisa kuģu lidojumu drošuma jomā**

Par tādu normatīvo aktu prasību, kuri paredz ziņot, analizēt un veikt turpmākos pasākumus attiecībā uz atgadījumiem civilajā aviācijā, nepildīšanu —

izsaka brīdinājumu vai piemēro naudas sodu fiziskajām personām no desmit līdz septiņdesmit naudas soda vienībām, bet juridiskajām personām no viens simts četrdesmit līdz trīs simti piecdesmit naudas soda vienībām.

Par civilās aviācijas lidlauka ekspluatācijas noteikumu pārkāpšanu, kas apdraud civilās aviācijas drošību un gaisa kuģu lidojumu drošumu, —

izsaka brīdinājumu vai piemēro naudas sodu fiziskajām personām no trīsdesmit līdz viens simts četrdesmit naudas soda vienībām, bet juridiskajām personām no deviņi simti līdz viens tūkstotis četri simti naudas soda vienībām.

Par gaisa kuģu lidojumu drošumam potenciāli bīstamu objektu būvēšanu, ierīkošanu vai izvietošanu bez Civilās aviācijas aģentūras atļaujas, izņemot patvaļīgas būvniecības gadījumā —

piemēro naudas sodu fiziskajām personām līdz viens simts četrdesmit naudas soda vienībām, bet juridiskajām personām no trīs simti līdz viens tūkstotis četri simti naudas soda vienībām.

Par militāro lidlauku un militārās aviācijas poligonu darbības drošībai potenciāli bīstamu objektu būvēšanu, ierīkošanu vai izvietošanu bez Aizsardzības ministrijas atļaujas, izņemot patvaļīgas būvniecības gadījumā –

piemēro naudas sodu fiziskajām personām līdz viens simts četrdesmit naudas soda vienībām, bet juridiskajām personām no trīs simti līdz viens tūkstotis četri simti naudas soda vienībām.

Par tādu normatīvo aktu prasību, kuri paredz marķējuma un aizsarggaismu izvietošanu uz būvēm un to uzturēšanu darba kārtībā, nepildīšanu —

piemēro naudas sodu fiziskajām personām no trīsdesmit līdz viens simts četrdesmit naudas soda vienībām, bet juridiskajām personām no trīs simts līdz viens tūkstotis četri simti naudas soda vienībām.

**119.pants.** **Administratīvā atbildība gaisa kuģu ekspluatācijas jomā**

Par pasažieru pārvadāšanu ar gaisa kuģi, ja to izdarījusi persona, kurai nav piešķirtas tiesības sniegt šādu pakalpojumu, —

izsaka brīdinājumu vai piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no deviņdesmit līdz trīs simti piecdesmit naudas soda vienībām.

Par izpletņlēcēju desantēšanu regulējošos normatīvajos aktos noteikto prasību pārkāpšanu —

izsaka brīdinājumu vai piemēro naudas sodu fiziskajām personām no trīsdesmit līdz trīs simts piecdesmit naudas soda vienībām, bet juridiskajām personām no deviņdesmit līdz viens tūkstotis divi simti naudas soda vienībām.

Par gaisa kuģa nodošanu lidojumu veikšanai personai, kurai nav atbilstošas kvalifikācijas, —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz trīs simti piecdesmit naudas soda vienībām.

Par gaisa kuģu lidojumu noteikumu pārkāpšanu —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz septiņi simti naudas soda vienībām.

Par lidojuma veikšanu ar gaisa kuģi bez obligātās apdrošināšanas vai normatīvajos aktos noteiktajiem dokumentiem, kas apliecina gaisa kuģa derīgumu lidojumam, —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz viens tūkstotis piecdesmit naudas soda vienībām.

Par lidojuma veikšanu ar gaisa kuģi bez normatīvajos aktos noteiktā aprīkojuma —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz viens tūkstotis piecdesmit naudas soda vienībām.

Par gaisa kuģa tehniskās apkopes vai lidotspējas uzturēšanas noteikumu pārkāpšanu —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz viens tūkstotis seši simti naudas soda vienībām.

Par civilā zemskaņas gaisa kuģa ekspluatāciju bez atbilstoša trokšņu sertifikāta —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no trīs simti līdz viens tūkstotis piecdesmit naudas soda vienībām.

Par lidojuma veikšanu ar nereģistrētu gaisa kuģi vai ar gaisa kuģi, uz kura nav atveidota gaisa kuģa reģistrācijas valsts noteikumiem atbilstoša nacionālā zīme un reģistrācijas zīme, —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no trīs simti līdz viens tūkstotis piecdesmit naudas soda vienībām.

**120.pants. Administratīvā atbildība pasažieru gaisa pārvadājumu jomā**

Par informācijas nesniegšanu pasažieriem par viņu tiesībām sakarā ar iekāpšanas gaisa kuģī atteikšanu vai lidojuma atcelšanu, vai lidojuma ilgu kavēšanos —

izsaka brīdinājumu vai piemēro naudas sodu juridiskajām personām no četrpadsmit līdz seši simti naudas soda vienībām.

Par citu normatīvajos aktos noteikto gaisa transporta pasažieru tiesību neievērošanu sakarā ar iekāpšanas gaisa kuģī atteikšanu vai lidojuma atcelšanu, vai lidojuma ilgu kavēšanos —

izsaka brīdinājumu vai piemēro naudas sodu juridiskajām personām no divdesmit astoņām līdz viens tūkstotis četri simti naudas soda vienībām.

Par personām ar invaliditāti un personām ar ierobežotām pārvietošanās spējām normatīvajos aktos noteikto tiesību pārkāpšanu attiecībā uz gaisa pārvadājumu pakalpojumu izmantošanu —

izsaka brīdinājumu vai piemēro naudas sodu juridiskajām personām no deviņdesmit līdz seši simti naudas soda vienībām.

Par informācijas nesniegšanu pasažieriem par gaisa pārvadājumu veicošā gaisa pārvadātāja identitāti —

piemēro naudas sodu juridiskajām personām no četrpadsmit līdz sešdesmit naudas soda vienībām.

Par pieprasīto pasažieru datu neiesniegšanu, nepilnīgu vai nepareizu datu iesniegšanu Valsts robežsardzei, ja to izdarījis pārvadātājs, kas veic pārvadājumus ar gaisa transportu no trešās valsts uz Latvijas Republiku, —

piemēro naudas sodu pārvadātājam — fiziskai vai juridiskai personai — no seši simti divdesmit līdz viens tūkstotis divdesmit naudas soda vienībām.

**121. pants. Administratīvā atbildība bagāžas, pasta un kravas gaisa pārvadājumu jomā**

Par bīstamu izstrādājumu vai vielu pārvadāšanas noteikumu pārkāpšanu gaisa transportā -

izsaka brīdinājumu vai piemēro naudas sodu juridiskajām personām no trīs simti līdz viens tūkstotis seši simti naudas soda vienībām.

Par pasažieru, rokas bagāžas, reģistrētās bagāžas, kravas, pasta, pārtikas krājumu vai gaisa kuģa inventāra pieņemšanu pārvadāšanai ar civilās aviācijas gaisa kuģi, pārkāpjot drošības pārbaudes noteikumus, —

izsaka brīdinājumu vai piemēro naudas sodu juridiskajām personām no trīs simti līdz viens tūkstotis seši simti naudas soda vienībām.

**122.pants. Administratīvā atbildība civilas aviācijas drošības jomā**

Par patvaļīgu iekļūšanu lidostas vai lidlauka kontrolējamā teritorijā vai patvaļīgu pārvietošanos pa lidostas vai lidlauka kontrolējamo teritoriju —

izsaka brīdinājumu vai piemēro naudas sodu no trīsdesmit līdz četri simti naudas soda vienībām.

Par normatīvajos aktos noteikto prasību neievērošanu attiecībā uz piekļuves kontroles vai drošības pārbaudes nodrošināšanu civilās aviācijas objektam —

izsaka brīdinājumu vai piemēro naudas sodu juridiskajām personām no trīs simti līdz viens tūkstotis seši simti naudas soda vienībām.

**123.pants. Administratīvā atbildība gaisa satiksmes pārvaldības un aeronavigācijas pakalpojumu jomā**

Par gaisa satiksmes pārvaldību regulējošo normatīvajos aktos noteikto prasību pārkāpšanu —

izsaka brīdinājumu vai piemēro naudas sodu fiziskajām personām no trīsdesmit līdz septiņdesmit naudas soda vienībām, bet juridiskajām personām no viens simts četrdesmit līdz trīs simti piecdesmit naudas soda vienībām.

Par zemes sakaru, navigācijas, novērošanas un meteoroloģisko iekārtu bojāšanu, pārveidošanu vai pārvietošanu —

izsaka brīdinājumu vai piemēro naudas sodu fiziskajām personām no trīsdesmit līdz viens simts sešdesmit naudas soda vienībām, bet juridiskajām personām no viens simts četrdesmit līdz trīs simti piecdesmit naudas soda vienībām.

Par aeronavigācijas pakalpojumu sniegšanu regulējošo noteikumu pārkāpšanu —

izsaka brīdinājumu vai piemēro naudas sodu juridiskajām personām no divi simti līdz viens tūkstotis divi simti naudas soda vienībām.

Par gaisa kuģu un citu materiālo objektu lidojumu drošumu apdraudošu šaušanu, spridzināšanas darbiem vai darbību ar gaismas vai elektromagnētisko izstarojumu, ja nav saņemta attiecīga atļauja, —

piemēro naudas sodu fiziskajām personām no sešdesmit līdz viens simts sešdesmit naudas soda vienībām, bet juridiskajām personām no trīs simti līdz viens tūkstotis seši simti naudas soda vienībām.

**124.pants. Administratīvā atbildība civilās aviācijas personāla uzraudzības jomā**

Par civilās aviācijas personāla pienākumu pildīšanu bez nepieciešamās kvalifikācijas vai par kvalifikāciju un veselību apliecinošos dokumentos norādīto ierobežojumu neievērošanu —

piemēro naudas sodu fiziskajām personām no trīsdesmit līdz viens simts sešdesmit naudas soda vienībām, atņemot tiesības veikt civilās aviācijas personāla pienākumus vai bez tā.

**125.pants. Kompetence sodu piemērošanā**

Administratīvo pārkāpumu procesu par šā likuma 118.panta pirmajā, otrajā, trešajā un piektajā (izņemot piektajā daļā paredzētos pārkāpumus, kas izdarīti militārajos lidlaukos, militārās aviācijas poligonos vai šādu objektu tuvumā) daļā, 119.pantā, 120.panta trešajā un ceturtajā daļā, 121.pantā, 122.panta otrajā daļā, 123. un 124.pantā minētajiem pārkāpumiem, veic Civilās aviācijas aģentūra.

Administratīvo pārkāpumu procesu par šā likuma 118.panta ceturtajā un piektajā daļā (par pārkāpumu izdarīšanu militārajos lidlaukos, militārās aviācijas poligonos vai šādu objektu tuvumā ) minētajiem pārkāpumiem veic Militārā policija.

Administratīvo pārkāpumu procesu par šā likuma 122.panta pirmajā daļā minētajiem pārkāpumiem veic Valsts policija.

Administratīvo pārkāpumu procesu par šā likuma 119.panta piektajā un devītajā daļā, 120.panta piektajā daļā minētajiem pārkāpumiem veic Valsts robežsardze.

Administratīvo pārkāpumu procesu par šā likuma 120.panta pirmajā un otrajā daļā minētajiem pārkāpumiem veic Patērētāju tiesību aizsardzības centrs.

**126pants. Kārtība, kādā izpildāms lēmums atņemt tiesības veikt civilās aviācijas personāla pienākumus**

Lēmumu atņemt tiesības veikt civilās aviācijas personāla pienākumus izpilda, izdarot attiecīgu ierakstu civilās aviācijas personāla reģistrā un anulējot civilās aviācijas personāla apliecību.

Ja civilās aviācijas personāla apliecība ir anulēta, bet nav izņemta, civilās aviācijas personāla loceklim ir pienākums 10 dienu laikā no lēmuma paziņošanas dienas nodot nederīgo civilās aviācijas personāla apliecību Civilās aviācijas aģentūrai.

Likums stājas spēkā vienlaikus ar Administratīvo pārkāpumu procesa likumu.

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

10.08.2017. 09:01

1600

I.Lieģe, 67830943

inese.liege@caa.gov.lv

V.Gertners, 67830961

viesturs.gertners@caa.gov.lv